РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправу

07 Број: 06-2/320-13

26. август 2013. године

Б е о г р а д

**З А П И С Н И К**

**34. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ И ЛОКАЛНУ САМОУПРАВУ, ОДРЖАНЕ 26. АВГУСТА 2013. ГОДИНЕ**

 Седница је почела у 10,00 часова.

 Седници је председавао Петар Петровић, председник Одбора.

 Седници су присуствовали чланови Одбора: Биљана Хасановић Кораћ, Драган Николић, Катарина Ракић, Маја Гојковић, Неђо Јовановић, Мирна Косановић, Ласло Варга, Срђан Спасојевић, Павле Марков, Владимир Цвијан и Срђан Миковић.

Седници нису присуствовали чланови Одбора: Ненад Константиновић, Иван Јоковић, Слободан Хомен, Светислава Булајић, Милица Радовић, нити њихови заменици.

 Седници су присуствовали: Никола Селаковић, министар правде и државне управе, као представник предлагача закона, Јован Ћосић, начелник одељења, и Златко Петровић, виши саветник у Министарству правде и државне управе, као повереници предлагача закона.

На предлог председника Одбора усвојен је следећи:

**Д н е в н и р е д :**

 1. Разматрање Предлога закона о изменама и допунама Закона о министарствима, који је поднела Влада (број 02-3227/13, од 25. августа 2013. године), у начелу; и

 2. Разно.

 Пре преласка на рад по утврђеном дневном реду усвојен је, без примедаба, записник 34. седнице Одбора.

 **Прва тачка дневног реда: Разматрање Предлога закона о изменама и допунама Закона о министарствима у начелу;**

Министар Никола Селаковић је, у уводном излагању, члановима Одбора представио Предлог закона.

 Срђан Миковић је указао на кратак рок у коме је сазвана седница Народне скупштине након што је Влада упутила Предлог закона Народној скупштини на разматрање, који народним посланицима није пружио довољно времена за упознавање са предложеним решењима и припрему амандмана. Такође је указао да је у члану 5. Предлога закона, којим се мења члан 10. Закона и утврђује делокруг Министарства правде и државне управе, у ставу 1, изостало навођење послова који се односе на јавнобележнички испит, као што је то уређено за правосудни испит. Министар је, у вези с тим, указао да је то зато што се правосудни испит уређује посебним законом, а јавнобележнички испит је уређен Законом о јавном бележништву, те се на овај испит односи формулација на крају става да министарство „обавља и друге послове одређене законом“.

 Одбор је, већином гласова (девет према три), одлучио да предложи Народној скупштини да прихвати Предлог закона у начелу.

На основу члана 156. став 3. Пословника Народне скупштине, Одбор за правосуђе, државну управу и локалну самоуправу поднео је

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о министарствима у начелу.

За известиоца Одбора на седници Народне скупштине одређен је Петар Петровић, председник Одбора.

**Друга тачка дневног реда: Р а з н о.**

У оквиру ове тачке дневног реда није било питања, ни предлога.

Седница је завршена у 10,20 часова.

 СЕКРЕТАР ПРЕДСЕДНИК

Љиљана Милетић Живковић Петар Петровић